གནས་བརྟན་སྡེ་པ་བ་རྣམས་སྡེ་པ་གཞན་དང་བསྡུར་བ་བྱས་ཚེ་དེ་ནི་རྙིང་ཞེན་ཅན་གྱི་སྡེ་པ་ཞིག་ཡིན།དེ་སི་རི་ལན་ཀར་དར་རྗེས་སྔར་བཞིན་གནས་བརྟན་སྡེ་པ་ཟེར་བ་དང་གཙུག་ལག་ཁང་ཆེན་མོ་བ་དང།འཇིགས་མེད་རི་བོ་པ།རྒྱལ་བྱེད་ཚལ་པ་བཅས་སྡེ་པ་གསུམ་དུ་འགྱེས་རྗེས་སུའང་གཙུག་ལག་ཁང་ཆེན་མོའི་སྡེ་པ་དེ་སྔར་ལྟར་རྙིང་ཞེན་གྱི་གནས་བརྟན་སྡེ་པའི་མཚོན་བྱེད་དུ་གྱུར་བ་མ་ཟད།རིམ་བཞིན་ཤར་ལྷོའི་ཨེ་ཤེས་ཡའི་ཡུལ་ཁག་ཏུ་དར་ཁྱབ་བྱུང་རྙིང་ཞེན་ཞེས་པ་ནི་ཁོང་ཚོས་གཞུང་ལུགས་ཀྱི་འགྲེལ་བ་དང་འདུལ་བའི་བསླབ་པའི་ཐད་ཀྱི་རྣམ་འགྱུར་གྱི་ངོས་ནས་བརྗོད་པ་ཡིན་གྱི་དེ་ནི་གཞུང་ལུགས་ཐད་ཁོང་ཚོས་དྭངས་གཙང་གི་རང་བཞིན་རྒྱུན་འཁྱོངས་བྱས་ནས་སྡེ་པ་གཞན་གྱི་གཞུང་ལུགས་ལས་སླ་པོར་དང་ལེན་མི་བྱེད་པ་དང་།འདུལ་བའི་བསླབ་པའི་ཐོག་དགོན་སྡེའི་ལུགས་སྲོལ་ལས་ལྷུག་གཏོང་གི་རྣམ་པ་མི་ཆོག་པ་ཐ་ན་བསླབ་པ་ཕྲ་མོ་ཙམ་ཡང་དམ་གཙང་དུ་སྲུང་བ་བཅས་ཡིན།དཔེར་ན།འཇིགས་མེད་རི་བོ་པ་རྣམས་མ་གཞི་ཁོང་ཚོའི་རྩ་བའི་གཞུང་ལུགས་ནི་གནས་བརྟན་སྡེ་པ་ཡིན་ནའང་བསམ་པའི་ཐོག་ཅུང་ལྷུག་པ་ཡོད་པ་ནི་གནས་མ་བུསོགས་པའི་སྡེ་པའི་མཁས་པས་དེར་སྡོད་ཆོག་ལ་དཔེ་ཆ་སློབ་ཁྲིད་ཀྱང་བྱེད་ཆོགཐེག་ཆེན་གྱི་མཁས་པས་ཀྱང་དེར་སྡོད་པ་དང་ཆོས་སྤེལ་བ་བཅས་ཆོག་པ་ལྟ་བུའོ།།ཡིན་ནའང་གཙུག་ལག་ཁང་ཆེན་མོ་ནི་དེ་ལྟ་མིན།རྟག་ཏུ་མཉམ་གནས་མི་བྱེད་པའི་རྣམ་འགྱུར་རྒྱུན་འཁྱོངས་བྱེད་དོ།།ལྷོ་དར་སངས་རྒྱས་ཆོས་ལུགས་དེ་གདོད་མའི་སངས་རྒྱས་ཆོས་ལུགས་ཡིན་པའི་ངེས་པ་ག་ལ་ཡོད།དེ་བཞིན་གནས་བརྟན་སྡེ་པ་དང་རྩ་བའི་ཁྱད་པར་ཡང་འགལ་ཞིག་ཡོད་སྲིད།འོན་ཀྱང་རིག་གཞུང་པའི་ཁྲོད་དུ་དེ་ནི་གདོད་མའི་སངས་རྒྱས་ཆོས་ལུགས་དང་ཅུང་ཉེ་བར་གཅིག་འགྱུར་གྱི་ངོས་འཛིན་བྱེད་དོ།།ཁོང་ཚོས་ད་དུང་མི་རྣམས་ཀྱི་ཞིབ་འཇུག་བྱ་ཡུལ་གྱི་དོན་དངོས་འདི་འདྲ་གཉིས་བརྒྱུད་སྤྲོད་བྱས་ཡོད་པ་ནི།དང་པོ།ལོ་ངོ་ཉིས་སྟོང་རིང་གི་ལོ་རྒྱུས་ཀྱི་འགྱུར་བ་བརྒྱུད་ནས་རྒྱ་གར་སོགས་ཀྱི་སྡེ་པ་གཞན་པ་མང་པོ་རྩ་སྟོང་ཟིན་པས་དེ་དག་གི་དཔེ་ཆ་ཕྲན་ཙམ་ལས་ལྷག་མེད་ནའང་།ལྷོ་དར་གནས་བརྟན་སྡེ་པའི་སངས་རྒྱས་ཆོས་ལུགས་ཁོ་ནས་ཅུང་ཆ་ཚང་བའི་པཱ་ལིའི་ཡི་གེའི་སྡེ་སྣོད་གསུམ་གྱི་གཞུང་ལུགས་དང་གལ་ཆེའི་བསྟན་བཅོས་མང་པོ་བདག་ཉར་བྱས་ཡོད་པ་དག་ལ་མཁས་པ་མང་པོས་དོ་ནན་དང་དེར་ཡིག་བསྒྱུར།ཞིབ་འཇུག་བཅས་བྱས་ནས་དུས་ད་ལྟའི་བར་དུའང་སྔར་བཞིན་རྒྱལ་ཁབ་མང་པོར་དར་ཁྱབ་འགྲོ་བཞིན་ཡོད་པས་ཉམས་ཆག་གི་རྣམ་པ་དེ་ཙམ་ཐོན་མེད་པ་མ་ཟད།ད་དུང་མུ་མཐུད་ནས་འཕེལ་རྒྱས་སུ་འགྲོ་བཞིན་ཡོད་པ་དང་།དེའི་ཆོས་དད་པའང་མུ་མཐུད་འཕར་སྣོན་དུ་འགྲོ་གི་ཡོད།གཉིས་པ།ལྷོ་དར་སངས་རྒྱས་ཆོས་ལུགས་དར་ཁྱབ་བྱུང་བའི་རྒྱལ་ཁབ་དང་ས་ཁུལ་ཁག་ཏུ་མི་གྲངས་ཁྲི་ཕྲག་གིས་སྔོན་མ་བཞིན་ལོ་ངོ་ཉིས་སྟོང་ལྔ་བརྒྱའི་གོང་དུ་སྟོན་པ་སངས་རྒྱས་སྐུ་ངོ་མས་གཏོད་པར་མཛད་པའི་དགེ་སློང་གི་སྡེ་ལྟར་སངས་རྒྱས་ཀྱི་གཏན་འཁེལ་མཛད་པའི་བསླབ་པའི་སྲོལ་རྣམས་དོ་ནན་ངང་སྲུང་བརྩི་ཞུ་བ་དང་།སངས་རྒྱས་ཀྱི་བཀའ་ལྟར་འཚོ་བ་ཆེས་ངན་ངོན་མཆོག་ཤེས་ངང་སྐྱེལ་བ་།སངས་རྒྱས་སྐུ་ངོ་མའི་དཔེ་སྟོན་གྱི་རྣམ་པ་རྒྱུན་འཁྱོངས་བྱས་ནས་ལུས་ལ་ཁ་དོག་སེར་པོའི་ཆོས་གོས་རྣམ་གསུམ་གྱོན་ཞིང་།ལག་ཏུ་ལྷུང་བཟེད་འཁྱེར་བ།ཕྱི་དྲོ་ཟས་མི་བཟའ།སྐྲ་དང་སྨ་ར་བཞར་བ།ཚུལ་དང་ལྡན་ཞིང་བརྗིད་ཉམས་ཆེ་བ།བསོད་སྙོམས་སློང་བ།ཏིང་འཛིན་སྒྲུབ་པ།བསྟན་པའི་ཆོས་བཤད་ཁྲིད་བྱེད་པ།ཆོས་དད་པ་རྣམས་ལ་བསླབ་པ་སྤེལ་ནས་སྡིག་སྤོང་དགེ་སྒྲུབ་བྱེད་པ།ཆོས་དད་པ་རྣམས་ཀྱིས་ཕྱག་དང་བརྩི་བཀུར་ཞུ་ཡུལ་དུ་འགྱུར་བ་བཅས་ཡིན་པས་སངས་རྒྱས་འདས་ནས་ལོ་ངོ་ཉིས་སྟོང་ལྔ་བརྒྱའི་རྗེས་ཀྱི་དེ་རིང་གི་དུས་སུ་མི་རྣམས་ཀྱིས་སྔར་བཞིན་དཀོན་མཆོག་གསུམ་དུ་འབོད་པའི་ནང་ཚན་གདོད་མའི་དགེ་འདུན་གྱི་སྡེའི་རྣམ་པ་དེ་ནི་གནས་བརྟན་སྡེ་པའི་སངས་རྒྱས་ཆོས་ལུགས་པས་མི་རབས་གཅིག་ནས་གཅིག་ཏུ་བརྒྱུད་སྤེལ་བྱས་ནས་བྱུང་བ་ཞིག་ཡིན་པ་རེད།